מונגוליה

דמוגרפיה

אוכלוסיית מונגוליה מונה 3,179,997 תושבים (נכון לשנת 2012). מונגוליה היא המדינה הריבונית הפחות צפופה בעולם (1.91 נפשות לקמ"ר). האוכלוסייה עוברת תהליך איטי אך יציב של עיור. כמחצית האוכלוסייה נמצאת בעיר הבירה אולן בטור. שאר התושבים מרוכזים בעיקר בערים המרכזיות בפרובינציות. האפיון המסורתי של המונגולים כנוודים עדיין מופיע באזורי הספר, אך קהילות חקלאיות הופכות נפוצות יותר ויותר.
שיעור הילודה מוערך ב-1.4% (בשנת 2000). כשני שלישים מאוכלוסיית המדינה מתחת לגיל שלושים, 36% מהם מתחת לגיל 14. קצב הילודה במונגוליה גבוה - לכל אישה בממוצע 2 עד 3 ילדים, ושיעור הילודה הכולל הוא 21.53 לידות לכל 1,000 תושבים. תוחלת החיים במונגוליה נמוכה יחסית, ועומדת על ממוצע של 63 שנים (שיעור התמותה הוא 6.14 מיתות לכל 1,000 תושבים). כתוצאה מכך, 65% מאוכלוסיית מונגוליה הם צעירים יחסית - בין הגילאים 16–24.
בנוסף לאוכלוסיית מונגוליה, מתגוררים כ־3.4 מיליון מונגולים במחוז מונגוליה הפנימית בסין. במזרח רוסיה חיים עוד כחצי מיליון מונגולים.
הרוב האתני המונגולי מהווה 85% מהאוכלוסייה, וכולל בתוכו את הח'לח'ים וקבוצות נוספות, המאופיינות בראש ובראשונה באמצעות הניב של השפה המונגולית. הח'לח'ים מהווים 90% מהקבוצה האתנית המונגולית. עשרת האחוזים הנוספים מתפלגים בין הדורבט (Dörvöt) בצפון והדאריגאנגה (Dariganga) במזרח. כ-90% מהאזרחים דוברים את השפה הרשמית - הניב הח'לח'י (Khalkha).‏ 7% מהאוכלוסייה הם דוברי שפות טורקיות כקזחית, טובאנית ואוזבקית, ושאר המיעוטים הלשוניים דוברים שפות טונגוסיות, סינים ורוסים.
בין המיעוטים במדינה נמנים קזחים, טורבינים, סינים ורוסים (שמרביתם עזבו לאחר התמוטטות ברית המועצות).

דת


96% מאזרחיה הם בודהיסטים מהפלג הלמאיסטי, ו-85% מהם משתייכים לקבוצה האתנית המונגולית. הבודהיסטים דוכאו בעקבות השלטון הקומוניסטי במדינה עד 1990 וכיום עוברת הדת הבודהיסטית תהליך של תחייה מחדש בעקבות הליברליזציה. מיעוטים במדינה משתייכים לדתות האסלאם והנצרות.

יהדות

מונגוליה היא בין הארצות הבודדות שבהן לא התיישבו יהודים לאורך ההיסטוריה, פרט לקהילה יהודית קטנה שישבה בה משך זמן קצר מאוד; זאת כיוון שרוב הקהילות היהודיות היו עירוניות ופרנסתן ממסחר ושירותים, ורוב אוכלוסיית מונגוליה הייתה נוודית ועד המאה ה-18 לא היו בה יישובים עירוניים. לקראת סוף המאה ה-18 הפך המנזר הגדול במונגוליה, גַאנדַאנטֶגצִ'ינלֶן, ליישוב קבע, ולאורך המאה ה-19 והמאה ה-20 התגבשה ההתיישבות סביבו ליישוב הגדול במונגוליה - הוא בירתה כיום. עיר מתהווה זו, שנקראה תחילה אִיח-חוּרֵי ("המקדש הגדול") ולאחר מלחמת העצמאות של מונגוליה ועליית הקומוניזם בה קיבלה את השם הנוכחי, אוּלַאן-בַּאטר ("גיבורים אדומים"), החלה למשוך סוחרים רבים מסין ומרוסיה, בנוסף לדיפלומטים וספקי שירותים נוספים.
בסוף המאה ה-19 התפתח המסחר בין רוסיה, דרך הערים הרוסיות שקמו בסיביר, ובין מונגוליה וסין, והביא להתיישבותן של מספר משפחות יהודיות באִיח-חוּרֵי ובגבול רוסיה-מונגוליה. בשנות ה-20, לאחר המהפכה הרוסית, היגרו למונגוליה יהודים נוספים שברחו ממוראות המלחמה ומחשש מרדיפות על רקע דתי ולאומי.
בשנת 1921, עם דחיקת הכוחות המתנגדים לקומוניזם מזרחה ופלישתם אל מונגוליה לאחר שהובסו במרכז-אסיה, נמחתה הקהילה היהודית. מפקד הכוחות הרוסיים האנטי-בולשביקיים, אציל רוסי ממוצא גרמני בשם רומן פון אונגרן-שטרנברג, שבתפישת עולמו האנטישמית היו היהודים תומכי הקומוניזם ואויבי המונרכיה הרוסית שאותה ביקש להשיב, הורה על הוצאתם להורג של כל היהודים במונגוליה.
לאורך התקופה בה מונגוליה הייתה חלק מגוש המדינות הקומוניסטיות ("הגוש המזרחי"), התיישבו בה לתקופות קצובות אזרחים רבים ממדינות אלה, ובהם יהודים. עם זאת, לא הוקמה בה קהילה יהודית של ממש, בין היתר כיוון שבכל המדינות הנמנות עם הגוש הסובייטי, ומונגוליה ביניהן, הפולחן הדתי נאסר. עם התמוטטות הגוש הסובייטי, שבו רוב היהודים ממונגוליה לארצות מוצאם, כמו רוב הזרים האחרים שהתיישבו בה.
חסרות תעודות אודות הקהילה היהודית במונגוליה לאורך השנים, ולכן הידוע אודותיה מועט ואף מוטל בספק - אין הערכות ברורות באשר לגודלה ודבר כמעט אינו ידוע אודות מוסדותיה, אם היו כאלה. עם זאת, ישנה הערכה כי טרם השמדתה, מנתה הקהילה כ-600 נפשות.
נכון לראשית המאה ה-21, במונגוליה אין קהילה יהודית, אך בבירתה מתגוררים אזרחים זרים, בהם ישראלים בודדים, וייתכן שאף יהודים אזרחי ארצות אחרות.
בשנת 2013 ייצג אָנְגַרַג סָנְדַג, טניסאי יהודי, את מונגוליה במשחקי המכבייה.